KIRJALLINEN KYSYMYS E-1469/02

esittäjä(t): Michael Cashman (PSE) komissiolle

(27. toukokuuta 2002)

Aihe: Lentomatkustajien suojaa koskeva suunnitelma

Lentoliikenneala ajautui ennennäkemättömään kriisiin 11. syyskuuta 2001 tehtyjen terrori-iskujen jälkeen. Kyseinen ala oli jo ennestään heikentynyt taloudellisen taantuman vuoksi, ja terrori-iskujen

jälkeen lukuisat lentoyhtiöt lopettivat toimintansa, kuten Sabena, Swissair, Axon, Ansett jne. Tuhannet matkustajat juuttuivat eri puolille maailmaa ilman, että heille olisi järjestetty mahdollisuutta palata kotimaahansa tai saada rahojaan takaisin. Yli puoli vuotta Yhdysvaltoihin tehtyjen terrori-iskujen jälkeen lentoliikennealalla kuohuu edelleen, ja monet lentoyhtiöt käyvät eloonjäämistaistelua.

Komissio toteaa kesäkuussa 2000 julkaisemassaan tiedonannossa, joka koskee lentomatkustajien suojaa Euroopan unionissa(1), että sen mielestä ei ole mitään erityistä tarvetta suojella muista taloudellisista riskeistä poiketen kuluttajia lentoyhtiöiden vararikoilta, koska vararikkojen mahdollisuus ei ole erityisen suuri. Komissio toteaa myös, että yhteisön lentoliikenteen harjoittajien toimiluvista annetulla asetuksella 2407/92(2) varmistetaan yhtiöiden talouden vakaus ja erilaiset suojamuodot. Näillä säädöksillä ei kuitenkaan ole pystytty estämään useita vakaita ja luotettavia eurooppalaisia lentoyhtiöitä joutumasta vararikkoon 11. syyskuuta 2001 tehtyjen terrori-iskujen jälkeen. Onko komissio maailmassa viime aikoina tehdyistä terroriteoista huolimatta yhä sitä mieltä, että lentomatkustajien suojeleminen lentoyhtiöiden vararikoilta ei ole tarpeen?

Komissio viittaa edellä mainitussa tiedonannossa lentoliikennealan aloitteeseen, joka koskee takuurahaston perustamista. Takuurahaston avulla lentomatkustajat voisivat palata kotimaahansa tai saada rahansa takaisin, jos lentoyhtiö joutuu vararikkoon. Voisiko komissio ilmoittaa, miten kyseinen aloite on edennyt?

Useat eurooppalaiset lentoyhtiöt eivät kannata matkustajien suojaa koskevan rahaston perustamista, koska ne eivät halua, että matkustajille koituu kustannuksia muiden, vähemmän vakaiden ja luotettavien lentoyhtiöiden vararikon mahdollisuudesta. Koska kyseessä on vapaaehtoinen aloite, pitääkö komissio sellaista järjestelmää riittävänä, joka ei kata kaikkia eurooppalaisia lentoyhtiöitä tai sellaisia jäsenvaltioissa toimivia lentoyhtiöitä, jotka ovat päättäneet jäädä järjestelmän ulkopuolelle?

Komissio toteaa lentomatkustajien suojaa koskevassa tiedonannossa aikovansa valmistella kuljetussopimuksia ja kuljetusehtoja koskevaa lainsäädäntöä. Aikooko komissio varmistaa lainsäädäntöehdotuksessa lentomatkustajien paremman suojan tapauksissa, joissa lentoyhtiö joutuu vararikkoon?

(1) 2000 (KOM(2000) 365 lopullinen.

(2) EYVL L 240, 24.8.1992, s. 1.

Loyola de Palacion komission puolesta antama vastaus

(3. heinäkuuta 2002)

Komissio on tietoinen siitä, että kaikki yhteisön lentoyhtiöt eivät ota käyttöön lentomatkustajien suojaa koskevaa suunnitelmaa, josta lentoyhtiöitä ja matkatoimistoja edustavat järjestöt (Kansainvälinen lentokuljetusliitto IATA ja Euroopan matkatoimistoliittojen neuvosto (European Council of Travel Agents Associations)) ovat neuvotelleet. Itse asiassa suunnitelma toteutetaan vain niissä valtioissa, joiden lentoyhtiöiden ja matkatoimistojen enemmistö on tehnyt asiaa koskevan sopimuksen, mikä tarkoittaa Euroopan yhteisössä tällä hetkellä noin puolta jäsenvaltioista.

Varjopuolena on selvästi se, että tällainen vapaaehtoinen järjestelmä suojelisi osaa muttei kaikkia matkustajia laiminlyönnin aiheuttamilta taloudellisilta tappioilta ja että se saattaisi vaikuttaa lentoliikenteen harjoittajien väliseen kilpailuun. Siksi komissio seuraa tarkasti vapaaehtoisen järjestelmän toimivuutta ja erityisesti näiden toimenpiteiden soveltamisalan laajentumista tulevaisuudessa.

Sekä vapaaehtoisten että pakollisten järjestelmien puolesta voidaan esittää järkeviä perusteita. Siksi komissio uskoo, että ennen johtopäätösten tekemistä politiikkaa varten on oleellisen tärkeää kuulla kaikkia tahoja, joiden etu on kysymyksessä. Se aikoo julkaista keskusteluasiakirjan lentoyhtiöiden matkustajien kanssa tekemistä sopimuksista. Kuulemisen tulosten pohjalta komissio esittelee näitä sopimuksia koskevan lainsäädäntöehdotuksen. Keskusteluasiakirjassa pohditaan muun muassa sitä, tulisiko yhteisön antaa säädöksiä matkustajien suojelemiseksi lentoyhtiöiden mahdollisilta vararikoilta vai tulisiko asia jättää vapaaehtoisten järjestelmien varaan.